CELEX: 32021R1819
Language: hr
Date: 2021-10-18 00:00:00
Title: Uredba Vijeća (EU) 2021/1819 od 18. listopada 2021. o izmjeni Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici

19.10.2021   
               
               
                  HR
               
               
                  Službeni list Europske unije
               
               
                  L 369/1
               
            
         UREDBA VIJEĆA (EU) 2021/1819
         od 18. listopada 2021.
         o izmjeni Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 215.,
         uzimajući u obzir Odluku Vijeća 2013/798/ZVSP od 23. prosinca 2013. o mjerama ograničavanja protiv Srednjoafričke Republike (1),
         uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
         budući da:
         
                     (1)
                  
                  
                     Vijeće je 10. ožujka 2014. donijelo Uredbu (EU) br. 224/2014 (2) radi provedbe određenih mjera predviđenih Odlukom Vijeća 2013/798/ZVSP.
                  
               
                     (2)
                  
                  
                     Vijeće sigurnosti Ujedinjenih naroda (VSUN) donijelo je 29. srpnja 2021. Rezoluciju 2588 (2021). Tom se rezolucijom povećavaju izuzeća od embarga na oružje i proširuje područje primjene mjera ograničavanja.
                  
               
                     (3)
                  
                  
                     Vijeće je 18. listopada 2021. donijelo Odluku (ZVSP) 2021/1823 (3) kojom je Odluka 2013/798/ZVSP izmijenjena u skladu s Rezolucijom VSUN-a 2588 (2021).
                  
               
                     (4)
                  
                  
                     Neke od tih izmjena obuhvaćene su područjem primjene Ugovora i stoga je za njihovu provedbu, zajedno s tehničkim prilagodbama s obzirom na prethodne rezolucije VSUN-a, potrebno regulatorno djelovanje na razini Unije, posebno kako bi se osiguralo da ih gospodarski subjekti u svim državama članicama ujednačeno primjenjuju.
                  
               
                     (5)
                  
                  
                     Uredbu (EU) br. 224/2014 trebalo bi stoga na odgovarajući način izmijeniti,
                  
               DONIJELO JE OVU UREDBU:
         
            Članak 1.
            Uredba (EU) br. 224/2014 mijenja se kako slijedi:
            
                        1.
                     
                     
                        u članku 3. točka (e) zamjenjuje se sljedećim:
                        
                                    „(e)
                                 
                                 
                                    koji su povezani s oružjem kalibra 14,5 mm ili manjim, streljivom i dijelovima posebno izrađenima za takvo oružje, nenaoružanim kopnenim vojnim vozilima i kopnenim vojnim vozilima opremljenima oružjem kalibra 14,5 mm ili manjim i njihovim rezervnim dijelovima, ručnim raketnim bacačima i streljivom posebno izrađenim za takvo oružje te minobacačima kalibra 60 mm i 82 mm i streljivom posebno izrađenim za takvo oružje, snagama sigurnosti Srednjoafričke Republike, uključujući državne civilne institucije za izvršavanje zakonodavstva, ako su takvo oružje, streljivo, dijelovi i vozila namijenjeni isključivo za pružanje potpore procesu SSR-a Srednjoafričke Republike ili za upotrebu u tom procesu, pod uvjetom da je Odbor za sankcije o pružanju takve pomoći ili usluga obaviješten barem 20 dana unaprijed;”;
                                 
                              
                  
                        2.
                     
                     
                        u članku 5. stavku 3. dodaje se sljedeća točka:
                        
                                    „(k)
                                 
                                 
                                    sudjeluju u planiranju, usmjeravanju, sponzoriranju ili poduzimanju radnji u Srednjoafričkoj Republici kojima se krši međunarodno humanitarno pravo, uključujući napade na medicinsko osoblje ili humanitarno osoblje.”.
                                 
                              
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Luxembourgu 18. listopada 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 352, 24.12.2013., str. 51.
         
         
            (2)  Uredba Vijeća (EU) br. 224/2014 оd 10. ožujka 2014. o mjerama ograničavanja s obzirom na stanje u Srednjoafričkoj Republici (SL L 70, 11.3.2014., str. 1.).
         
            (3)  Odluka Vijeća (ZVSP) 2021/1823 od 18. listopada 2021. o izmjeni Odluke 2013/798/ZVSP o mjerama ograničavanja protiv Srednjoafričke Republike (vidjeti stranicu 11 ovoga Službenog lista).